ΚΑΝΟΝΙΣΜΟΣ (ΕΟΚ) αριθ. 2093/70 ΤΟΥ ΣΥΜΒΟΥΛΙΟΥ της 20ής Οκτωβρίου 1970 περί θεσπίσεως των γενικών κανόνων εφαρμογής του άρθρου 6 και του άρθρου 7 παράγραφος 1 του κανονισμού (ΕΟΚ) αριθ. 2517/69 "περί καθορισμού ορισμένων μέτρων για την εξυγίανση της οπωροπαραγωγής της Κοινότητος"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2517/69 του Συμβουλίου της 9ης Δεκεμβρίου 1969 περί καθορισμού ορισμένων μέτρων για την εξυγίανση της οπωροπαραγωγής της Κοινότητος(1), και ιδίως το άρθρο 8 παράγραφος 3,

την πρόταση της Επιτροπής,

Εκτιμώντας:

ότι, κατά τους όρους του άρθρου 8 παράγραφος 3 του κανονισμού (ΕΟΚ) αριθ. 2517/69, πρέπει να θεσπισθούν οι γενικοί κανόνες εφαρμογής του άρθρου 6 και του άρθρου 7 παράγραφος 1 του αυτού κανονισμού-

ότι το άρθρο 6 του κανονισμού (ΕΟΚ) αριθ. 2517/69 προβλέπει την είσπραξη της καταβληθείσης πριμοδοτήσεως στην περίπτωση που δεν τηρείται η υποχρέωση, η οποία αναφέρεται στο άρθρο 2 παράγραφος 2 υπό β) του αυτού κανονισμού και πρέπει να καθορισθεί η ανάληψη των ενδεχομένων οικονομικών συνεπειών από την παραβίαση αυτής της υποχρεώσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στην περίπτωση που δεν τηρείται η υποχρέωση που αναφέρεται στο άρθρο 2 παράγραφος 2 υπό β), του κανονισμού (ΕΟΚ) αριθ. 2517/69, τα Κράτη μέλη λαμβάνουν τα αναγκαία μέτρα για την ανάκτηση των καταβληθέντων ποσών, σύμφωνα με τις εσωτερικές νομοθετικές, κανονιστικές και διοικητικές διατάξεις.

Τα Κράτη μέλη ενημερώνουν την Επιτροπή περί των ληφθέντων για το σκοπό αυτό μέτρων, και ιδίως περί της φύσεως των διοικητικών και δικαστικών διαδικασιών.

2. Στην περίπτωση που δεν ανακτώνται πλήρως τα ποσά που αναφέρονται στην παράγραφο 1, οι οικονομικές συνέπειες αναλαμβάνονται ισομερώς από την Κοινότητα και το ενδιαφερόμενο Κράτος μέλος, εκτός από εκείνες που προκύπτουν από ανωμαλίες ή αμέλειες που δύνανται να καταλογισθούν στις διοικητικές υπηρεσίες ή οργανισμούς του Κράτους μέλους, οι οποίες επιβαρύνουν ολοκληρωτικά το τελευταίο αυτό.

3. Τα ποσά, τα οποία ανακτώνται κατ' εφαρμογή των διατάξεων του άρθρου 6 του κανονισμού (ΕΟΚ) αριθ. 2517/69 δίδονται στις υπηρεσίες ή τους καταβάλλοντες εθνικούς οργανισμούς και αφαιρούνται από αυτούς κατά το ήμισυ από τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα προσανατολισμού.

Άρθρο 2

1. Οι αιτήσεις αποδόσεως, οι οποίες προβλέπονται στο άρθρο 7 παράγραφος 1 του κανονισμού (ΕΟΚ) αριθ.2517/69 αφορούν το σύνολο των δαπανών, οι οποίες πραγματοποιούνται από τα Κράτη μέλη κατά τη διάρκεια ενός ημερολογιακού έτους και υποβάλλονται στην Επιτροπή πριν από την 30ή Ιουνίου του επομένου έτους.

2. Η Επιτροπή αποφασίζει επί των αιτήσεων αυτών, αφού ζητήσει τη γνώμη της Επιτροπής του Ταμείου, πριν από το τέλος του τρέχοντος έτους.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 20 Οκτωβρίου 1970.

Για το Συμβούλιο

Ο Πρόεδρος

H. D. GRIESAU

(1) ΕΕ αριθ. Ν 318 της 18.12.1969, σ. 15